20.7.2021 EL Επίσημη Εφημερίδα της Ευρωπαϊκής Ένωσης L 258/1 ΟΔΗΓΙΑ (ΕΕ) 2021/1187 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ της 7ης Ιουλίου 2021 περί μέτρων εξορθολογισμού για την προώθηση της υλοποίησης του διευρωπαϊκού δικτύου μεταφορών (ΔΕΔ-Μ) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 172, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής , Έχοντας υπόψη τη γνώμη της Επιτροπής των Περιφερειών , Αποφασίζοντας σύμφωνα με τη συνήθη νομοθετική διαδικασία , Εκτιμώντας τα ακόλουθα: Ο κανονισμός (ΕΕ) αριθ. 1315/2013 του Ευρωπαϊκού Κοινοβουλίου και του Συμβουλίου θεσπίζει κοινό πλαίσιο για τη δημιουργία τεχνολογικά προηγμένων, διαλειτουργικών δικτύων στην Ένωση, στην υπηρεσία των πολιτών της, με στόχο την ενίσχυση της κοινωνικής, οικονομικής και εδαφικής συνοχής της Ένωσης και τη δημιουργία ενιαίου ευρωπαϊκού χώρου μεταφορών και κινητικότητας, ενισχύοντας την εσωτερική αγορά. Το διευρωπαϊκό δίκτυο μεταφορών (ΔΕΔ-Μ) περιλαμβάνει δύο επίπεδα, δηλαδή ένα εκτεταμένο δίκτυο και ένα κεντρικό δίκτυο. Το πρώτο εξασφαλίζει τη συνδεσιμότητα όλων των περιφερειών της Ένωσης, ενώ το δεύτερο αποτελείται από εκείνα τα στοιχεία του εκτεταμένου δικτύου που είναι ύψιστης στρατηγικής σημασίας για την Ένωση. Ο κανονισμός (ΕΕ) αριθ. 1315/2013 καθορίζει δεσμευτικούς στόχους, με το κεντρικό δίκτυο να έχει ολοκληρωθεί έως το 2030 και το εκτεταμένο έως το 2050, δίνοντας προτεραιότητα στις διασυνοριακές συνδέσεις, βελτιώνοντας τη διαλειτουργικότητα και συμβάλλοντας στην πολυτροπική ολοκλήρωση των υποδομών μεταφορών της Ένωσης. Παρά την αναγκαιότητα ολοκλήρωσης του ΔΕΔ-Μ εντός δεσμευτικών προθεσμιών, η πείρα έδειξε ότι πολλές επενδύσεις που αποσκοπούν στην ολοκλήρωση του ΔΕΔ-Μ αντιμετωπίζουν διαφορετικές και σύνθετες διαδικασίες αδειοδότησης, διασυνοριακές διαδικασίες σύναψης δημόσιων συμβάσεων και άλλες. Η κατάσταση αυτή θέτει σε κίνδυνο την έγκαιρη υλοποίηση των έργων και συχνά συνεπάγεται σημαντικές καθυστερήσεις και έξοδα. Επιπλέον, ενδέχεται να δημιουργήσει αβεβαιότητα στους φορείς προώθησης των έργων και τους δυνητικούς ιδιώτες επενδυτές και θα μπορούσε να καταλήξει ορισμένα έργα να μην πραγματοποιηθούν με βάση τον αρχικό σχεδιασμό. Σκοπός της παρούσας οδηγίας είναι να αντιμετωπιστούν τα ζητήματα αυτά και να καταστεί δυνατή η συγχρονισμένη και έγκαιρη ολοκλήρωση του ΔΕΔ-Μ μέσω εναρμονισμένης δράσης σε επίπεδο Ένωσης. Κατά την κατάρτιση των εθνικών σχεδίων και προγραμμάτων, τα κράτη μέλη θα πρέπει να λαμβάνουν υπόψη την ανάπτυξη του ΔΕΔ-Μ, σύμφωνα με το άρθρο 49 παράγραφος 2 του κανονισμού (ΕΕ) αριθ. 1315/2013. Η παρούσα οδηγία θα πρέπει να καλύπτει διαδικασίες για τα έργα και για την εκτίμηση περιβαλλοντικών επιπτώσεων. Ωστόσο, δεν θα πρέπει να θίγει τον πολεοδομικό ή χωροταξικό σχεδιασμό, τις διαδικασίες διαγωνισμών ανάθεσης δημοσίων συμβάσεων, και τα μέτρα στρατηγικής που δεν σχετίζονται με συγκεκριμένο έργο, όπως οι στρατηγικές περιβαλλοντικές εκτιμήσεις, ο δημοσιονομικός σχεδιασμός, καθώς και τα εθνικά ή περιφερειακά σχέδια μεταφορών. Για να αυξηθεί η αποτελεσματικότητα των διαδικασιών αδειοδότησης και η ποιοτική τεκμηρίωση των έργων, οι φορείς προώθησης των έργων θα πρέπει να διεξάγουν τις προπαρασκευαστικές εργασίες, όπως προκαταρκτικές μελέτες και εκθέσεις, πριν την έναρξη της διαδικασίας αδειοδότησης. Η παρούσα οδηγία δεν θα πρέπει να εφαρμόζεται σε διαδικασίες διοικητικών προσφυγών ενώπιον διοικητικών ή δικαστικών αρχών. Η παρούσα οδηγία θα πρέπει να εφαρμόζεται σε έργα που αποτελούν μέρος προκαθορισμένων τμημάτων του κεντρικού δικτύου που απαριθμούνται στο παράρτημα της παρούσας οδηγίας, και σε άλλα έργα στους διαδρόμους του κεντρικού δικτύου με συνολικό κόστος άνω των 300 000 000 EUR. Τα έργα που υπερβαίνουν το εν λόγω ποσό έχουν συχνά στρατηγική σημασία για τον στόχο της Ένωσης για έξυπνη, βιώσιμη και χωρίς αποκλεισμούς ανάπτυξη και συμβάλλουν στην επίτευξη των στόχων του κανονισμού (ΕΕ) αριθ. 1315/2013. Οι διάδρομοι του κεντρικού δικτύου ακολουθούν τις κατευθύνσεις του κανονισμού (ΕΕ) αριθ. 1316/2013 του Ευρωπαϊκού Κοινοβουλίου και του Συμβουλίου και τους χάρτες του κεντρικού δικτύου που περιέχει ο κανονισμός (ΕΕ) αριθ. 1315/2013. Τεχνική βάση των εν λόγω χαρτών αποτελεί το διαλογικό γεωγραφικό και τεχνικό σύστημα πληροφοριών για το ΔΕΔ-Μ (TENtec), το οποίο περιέχει πολλές λεπτομέρειες σχετικά με την υποδομή του διευρωπαϊκού δικτύου μεταφορών. Τα έργα που αφορούν αποκλειστικά τηλεματικές εφαρμογές, νέες τεχνολογίες και καινοτομία θα πρέπει να εξαιρεθούν της παρούσας οδηγίας, καθώς η εγκατάστασή τους δεν περιορίζεται στο κεντρικό δίκτυο. Ωστόσο, τα κράτη μέλη μπορούν να εφαρμόζουν την παρούσα οδηγία σε άλλα έργα στο κεντρικό και στο εκτεταμένο δίκτυο, όπως έργα που σχετίζονται αποκλειστικά με τηλεματικές εφαρμογές, νέες τεχνολογίες και καινοτομία, ώστε να επιτευχθεί μία εναρμονισμένη προσέγγιση των έργων υποδομής μεταφορών. Η δημοσίευση από τις εθνικές αρχές καταλόγων έργων που εμπίπτουν στο πεδίο εφαρμογής της παρούσας οδηγίας αυξάνει τη διαφάνεια για τους φορείς προώθησης των έργων όσον αφορά τις τρέχουσες καθώς και τις μελλοντικές εργασίες στο ΔΕΔ-Μ. Λόγω των διαφορετικών περιβαλλοντικών αξιολογήσεων που προβλέπονται στο σχετικό ενωσιακό και εθνικό δίκαιο, οι οποίες είναι αναγκαίες για την αδειοδότηση έργων στο κεντρικό δίκτυο, τα κράτη μέλη θα πρέπει να θεσπίσουν, όπου είναι εφικτό και σκόπιμο, απλουστευμένη διαδικασία πληρούσα τις απαιτήσεις του ενωσιακού και εθνικού δικαίου, ώστε να συμβάλλουν στην επιδιωκομένη με την παρούσα οδηγία ορθολογικότερη οργάνωση των μέτρων. Προτεραιότητα θα πρέπει να δίνεται σε έργα που εμπίπτουν στο πεδίο εφαρμογής της παρούσας οδηγίας, ανάλογα με την περίπτωση. Αυτό μπορεί να περιλαμβάνει συντομότερες προθεσμίες, ταυτόχρονες διαδικασίες ή περιορισμένες προθεσμίες προσφυγής, διασφαλίζοντας ότι επιτυγχάνονται επίσης οι στόχοι άλλων οριζόντιων πολιτικών, όπως οι περιβαλλοντικές πολιτικές που αποσκοπούν στην αποφυγή, την πρόληψη, τη μείωση ή την άρση αρνητικών επιπτώσεων στο περιβάλλον, σύμφωνα με το ενωσιακό και το εθνικό δίκαιο. Η κειμένη νομοθεσία πολλών κρατών μελών δίνει προτεραιότητα σε ορισμένες κατηγορίες έργων με βάση τη στρατηγική σημασία τους για την οικονομία. Στην περίπτωση αυτή η ίδια προτεραιότητα θα πρέπει να δίνεται αυτομάτως και σε έργα που εμπίπτουν στο πεδίο της παρούσας οδηγίας. Ωστόσο, τα κράτη μέλη θα πρέπει να έχουν τη δυνατότητα να δοκιμάζουν ειδικές διαδικασίες αδειοδότησης σε περιορισμένο αριθμό έργων, προκειμένου να αξιολογείται η δυνατότητα επέκτασής τους σε άλλα έργα. Κατά τη διάρκεια αυτής της δοκιμαστικής περιόδου, το οικείο κράτος μέλος δεν θα πρέπει να υποχρεούται να εφαρμόζει τις εν λόγω διαδικασίες δοκιμών σε άλλα έργα που εμπίπτουν στην παρούσα οδηγία. Χάριν διαχειριστικής σαφηνείας της όλης διαδικασίας και για να παρασχεθεί σημείο επαφής για τους φορείς προώθησης, τα έργα στους διαδρόμους του κεντρικού δικτύου θα πρέπει να υποστηρίζονται από αποτελεσματικές διαδικασίες αδειοδότησης. Προς τον σκοπό αυτόν, τα κράτη μέλη θα πρέπει να ορίσουν μία ή περισσότερες αρχές ανάλογα με τα οικεία εθνικά νομικά πλαίσια και τις διοικητικές δομές και τους τύπους των έργων. Όταν ένα κράτος μέλος ορίζει διάφορες αρχές, θα πρέπει να διασφαλίζει ότι ορίζεται μόνο μία αρχή για κάθε συγκεκριμένο έργο και για κάθε συγκεκριμένη διαδικασία αδειοδότησης. Ο ορισμός αρχής που ενεργεί ως σημείο επαφής για τον φορέα προώθησης του έργου θα απλοποιήσει, θα βελτιώσει την αποδοτικότητα και τη διαφάνεια των διαδικασιών και θα ενισχύσει τη συνεργασία των κρατών μελών. Οι διαδικασίες θα πρέπει να προωθούν την αποδοτική συνεργασία μεταξύ των φορέων προώθησης των έργων και της εντεταλμένης αρχής. Η εντεταλμένη αρχή μπορεί μεταξύ άλλων να αναλάβει καθήκοντα σχετικά με τον συντονισμό και την αδειοδότηση συγκεκριμένων έργων, σύμφωνα με το ενωσιακό και το εθνικό δίκαιο, για την αποκατάσταση υποδομών στο κεντρικό δίκτυο σε περίπτωση φυσικών ή ανθρωπογενών καταστροφών. Η διαδικασία της παρούσης οδηγίας εφαρμόζεται με την επιφύλαξη της εκπλήρωσης των απαιτήσεων του διεθνούς και του ενωσιακού δικαίου, συμπεριλαμβανομένων των απαιτήσεων προστασίας του περιβάλλοντος και της υγείας του ανθρώπου. Η παρούσα οδηγία δεν θα πρέπει να οδηγήσει σε μείωση των προτύπων για την αποφυγή, πρόληψη, μείωση ή αντιστάθμιση των αρνητικών επιπτώσεων στο περιβάλλον. Επειδή η ολοκλήρωση του κεντρικού δικτύου επείγει, η απλούστευση των διαδικασιών αδειοδότησης θα πρέπει να συνοδευτεί από προθεσμία για τις διαδικασίες έγκρισης της κατασκευής υποδομής μεταφορών. Η εν λόγω προθεσμία θα επιτρέπει την αποτελεσματικότερη διαχείριση των διαδικασιών και δεν θα πρέπει ποτέ να θέτει σε κίνδυνο τα υψηλά πρότυπα της Ένωσης όσον αφορά την προστασία του περιβάλλοντος και τη συμμετοχή του κοινού. Θα πρέπει να είναι δυνατή η παράταση της προθεσμίας σε δεόντως δικαιολογημένες περιπτώσεις, μεταξύ άλλων όταν προκύπτουν απρόβλεπτες περιστάσεις ή για την προστασία του περιβάλλοντος. Η παράταση θα μπορούσε, για παράδειγμα, να διατυπωθεί ως προθεσμία, δήλη ημέρα ή άλλη βέβαιη μελλοντική πράξη. Η παράταση της προθεσμίας θα πρέπει να μην περιλαμβάνει τον χρόνο που απαιτείται για την άσκηση διοικητικών ή δικαστικών προσφυγών ή ένδικων μέσων ενώπιον δικαστηρίου. Τα κράτη μέλη δεν θα πρέπει να θεωρούνται υπεύθυνα όταν η υπέρβαση της προθεσμίας καταλογίζεται στον φορέα προώθησης του έργου, για παράδειγμα όταν δεν τήρησε τις προθεσμίες της εθνικής νομοθεσίας ή τις ενδεικτικές προθεσμίες που έθεσε η εντεταλμένη αρχή ή όταν έχει καθυστερήσει αδικαιολόγητα. Τα κράτη μέλη επιδιώκουν ένα κατά το δυνατόν αποτελεσματικότερο χειρισμό των προσφυγών που αμφισβητούν την ουσιαστική ή τη διαδικαστική νομιμότητα της απόφασης έγκρισης. Τα έργα υποδομής του ΔΕΔ-Μ που αφορούν δύο ή περισσότερα κράτη μέλη αντιμετωπίζουν ιδιαίτερα εμπόδια συντονισμού των διαδικασιών αδειοδότησης. Ως εκ τούτου, οι εντεταλμένες αρχές των οικείων κρατών μελών θα πρέπει να συντονίζουν τα χρονοδιαγράμματά τους και να καθορίζουν κοινό χρονοδιάγραμμα αδειοδότησης, αν αυτό είναι εφικτό και κατάλληλο δεδομένης της κατάστασης ετοιμότητας ή ωριμότητας του έργου, η οποία εξαρτάται κυρίως από τον φορέα προώθησής του, ιδίως από την ημερομηνία κατά την οποία αυτός κοινοποίησε το έργο στην εντεταλμένη αρχή καθενός από αυτά τα κράτη μέλη. Οι Ευρωπαίοι Συντονιστές που ορίζονται σύμφωνα με τον κανονισμό (ΕΕ) αριθ. 1315/2013 θα πρέπει να ενημερώνονται σχετικά με τις σχετικές διαδικασίες, προκειμένου να διευκολύνεται ο συγχρονισμός και η ολοκλήρωσή τους ενόψει της έγκαιρης υλοποίησης του κεντρικού δικτύου έως το 2030. Όταν το ΔΕΔ-Μ επεκτείνεται σε τρίτες χώρες, σύμφωνα με τους ενδεικτικούς χάρτες που καθορίζονται στον κανονισμό (ΕΕ) αριθ. 1315/2013, οι εν λόγω τρίτες χώρες θα πρέπει να καλούνται να εφαρμόζουν, κατά περίπτωση, παρόμοιους κανόνες με αυτούς που προβλέπονται στην παρούσα οδηγία. Η ανάθεση δημόσιων συμβάσεων σε διασυνοριακά έργα θα πρέπει να διεξάγεται σύμφωνα με τις Συνθήκες και, κατά περίπτωση, την οδηγία 2014/24/ΕΕ ή την οδηγία 2014/25/ΕΕ του Ευρωπαϊκού Κοινοβουλίου και του Συμβουλίου. Προκειμένου να διασφαλιστεί η αποτελεσματική ολοκλήρωση των διασυνοριακών έργων του κεντρικού δικτύου, οι διαδικασίες σύναψης δημόσιων συμβάσεων που διενεργούνται από κοινό φορέα θα πρέπει να διέπονται από το εθνικό δίκαιο ενός κράτους μέλους. Κατά παρέκκλιση από το ενωσιακό δίκαιο περί δημοσίων συμβάσεων, εφαρμοστέο εθνικό δίκαιο θα πρέπει καταρχήν να είναι εκείνο του κράτους μέλους στο οποίο εδρεύει ο κοινός φορέας. Θα πρέπει να εξακολουθήσει η δυνατότητα επιλογής του εφαρμοστέου εθνικού δικαίου μέσω διακρατικής συμφωνίας. Για τις δημόσιες συμβάσεις που συνάπτονται από θυγατρική κοινού φορέα, η εν λόγω θυγατρική θα πρέπει να εφαρμόζει το εθνικό δίκαιο ενός από τα οικεία κράτη μέλη, το οποίο θα μπορούσε να είναι το εθνικό δίκαιο που ισχύει για τον κοινό φορέα. Για λόγους ασφάλειας δικαίου, οι ισχύουσες στρατηγικές για τις δημόσιες συμβάσεις θα πρέπει να συνεχίσουν εφαρμοζόμενες έναντι κοινού φορέως συσταθέντος πριν από την ημερομηνία έναρξης ισχύος της παρούσας οδηγίας. Η Επιτροπή δεν συμμετέχει συστηματικά στην έγκριση επιμέρους έργων. Ωστόσο, σε ορισμένες περιπτώσεις, για κάποιες πτυχές της προετοιμασίας του έργου απαιτείται έγκριση σε επίπεδο Ένωσης. Όταν η Επιτροπή συμμετέχει στις διαδικασίες, θα δίνει προτεραιότητα σε ενωσιακά έργα και θα εξασφαλίζει ασφάλεια δικαίου για τους φορείς προώθησης έργου. Ενίοτε ενδέχεται να απαιτείται η έγκριση κρατικής ενίσχυσης. Με την επιφύλαξη των προθεσμιών της παρούσας οδηγίας και σύμφωνα με τον Κώδικα βέλτιστων πρακτικών για τη διεξαγωγή διαδικασιών ελέγχου των κρατικών ενισχύσεων, τα κράτη μέλη θα πρέπει να μπορούν να ζητούν από την Επιτροπή να χειρίζεται έργα σχετικά με το κεντρικό δίκτυο τα οποία θεωρούν έργα προτεραιότητας εφαρμόζοντας περισσότερο προβλέψιμες προθεσμίες, στο πλαίσιο της προσέγγισης χαρτοφυλακίου υποθέσεων ή του αμοιβαία συμφωνημένου προγραμματισμού. Η υλοποίηση των έργων υποδομής στο κεντρικό δίκτυο θα πρέπει επίσης να υποστηριχθεί από κατευθυντήριες γραμμές της Επιτροπής οι οποίες θα προσφέρουν περισσότερη σαφήνεια όσον αφορά την υλοποίηση ορισμένων ειδών έργων, τηρουμένου του κεκτημένου της Ένωσης. Στο πλαίσιο αυτό, η ανακοίνωση της Επιτροπής, της 27ης Απριλίου 2017, με τίτλο "Σχέδιο δράσης για τη φύση, τον άνθρωπο και την οικονομία", παρέχει καθοδήγηση και σαφήνεια σχετικά με τον τρόπο συμμόρφωσης με την οδηγία 2009/147/ΕΚ του Ευρωπαϊκού Κοινοβουλίου και του Συμβουλίου και την οδηγία 92/43/ΕΟΚ του Συμβουλίου . Προκειμένου να διασφαλίζεται η καλύτερη σχέση ποιότητας-τιμής για τα δημόσια κεφάλαια, η άμεση στήριξη που συνδέεται με τις δημόσιες συμβάσεις θα πρέπει να είναι διαθέσιμη για έργα. Δεδομένου ότι ο στόχος της παρούσας οδηγίας, συγκεκριμένα η ευθυγράμμιση των μέτρων για την προώθηση της υλοποίησης του ΔΕΔ-Μ, δεν μπορεί να επιτευχθεί επαρκώς από τα κράτη μέλη αλλά μπορεί, λόγω της ανάγκης ενίσχυσης του πλαισίου των διαδικασιών αδειοδότησης έργων ΔΕΔ-Μ μέσω εναρμονισμένης δράσης σε επίπεδο Ένωσης, να επιτευχθεί καλύτερα σε επίπεδο Ένωσης, η Ένωση μπορεί να θεσπίζει μέτρα σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας όπως διατυπώνεται στο ίδιο άρθρο, η παρούσα οδηγία δεν υπερβαίνει τα αναγκαία όρια για την επίτευξη του εν λόγω στόχου. Για λόγους ασφάλειας δικαίου, η παρούσα οδηγία δεν θα πρέπει να εφαρμόζεται σε διαδικασίες αδειοδότησης που άρχισαν πριν από την ημερομηνία μεταφοράς της παρούσας οδηγίας στο εθνικό δίκαιο, ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Αντικείμενο και πεδίο εφαρμογής 1. Η παρούσα οδηγία εφαρμόζεται στις διαδικασίες αδειοδότησης που απαιτούνται για την έγκριση της υλοποίησης: α) έργων που αποτελούν μέρος προκαθορισμένων τμημάτων του κεντρικού δικτύου, όπως απαριθμούνται στο παράρτημα· β) άλλων έργων στους διαδρόμους του κεντρικού δικτύου, όπως προσδιορίζονται σύμφωνα με το άρθρο 44 παράγραφος 1 του κανονισμού (ΕΕ) αριθ. 1315/2013, με συνολικό κόστος άνω των 300 000 000 EUR, με εξαίρεση έργα που αφορούν αποκλειστικά τις τηλεματικές εφαρμογές, τις νέες τεχνολογίες και την καινοτομία, κατά την έννοια των άρθρων 31 και 33 του εν λόγω κανονισμού. Η παρούσα οδηγία εφαρμόζεται επίσης στις δημόσιες συμβάσεις σε διασυνοριακά έργα που εμπίπτουν στο πεδίο εφαρμογής της. 2. Τα κράτη μέλη μπορούν να εφαρμόσουν την παρούσα οδηγία σε άλλα έργα στο κεντρικό και στο εκτεταμένο δίκτυο, συμπεριλαμβανομένων των έργων που αφορούν αποκλειστικά τις τηλεματικές εφαρμογές, τις νέες τεχνολογίες και την καινοτομία που αναφέρονται στην παράγραφο 1. Τα κράτη μέλη κοινοποιούν την απόφασή τους στην Επιτροπή. Άρθρο2 Ορισμοί Για τους σκοπούς της παρούσας οδηγίας, ισχύουν οι ακόλουθοι ορισμοί: 1) "απόφαση έγκρισης": η απόφαση ή η δέσμη αποφάσεων, ακόμα και διοικητικής φύσεως, που λαμβάνονται ταυτόχρονα ή διαδοχικά από αρχή ή αρχές κράτους μέλους, εξαιρουμένων των αρχών που χειρίζονται διοικητικές και δικαστικές προσφυγές, βάσει ενός εθνικού νομικού και διοικητικού δικαίου, οι οποίες καθορίζουν αν ο φορέας προώθησης έργου δικαιούται να εκτελέσει το έργο στη συγκεκριμένη γεωγραφική περιοχή, και δεν θίγουν τις αποφάσεις που λαμβάνονται κατόπιν προσφυγής ενώπιον διοικητικής αρχής ή δικαστηρίου· 2) "διαδικασία αδειοδότησης": κάθε ακολουθητέα διαδικασία σχετικά με έργο που εμπίπτει στο πεδίο της παρούσας οδηγίας, προκειμένου να λάβει την απόφαση έγκρισης, όπως απαιτείται από την αρχή ή τις αρχές κράτους μέλους, δυνάμει του ενωσιακού ή του εθνικού δικαίου, με εξαίρεση τον πολεοδομικό ή χωροταξικό σχεδιασμό, τις διαδικασίες που σχετίζονται με την ανάθεση δημόσιων συμβάσεων και τα μέτρα που λαμβάνονται σε στρατηγικό επίπεδο και που δεν παραπέμπουν σε συγκεκριμένο έργο, όπως η στρατηγική περιβαλλοντική εκτίμηση, ο δημοσιονομικός σχεδιασμός, καθώς και τα εθνικά ή περιφερειακά σχέδια μεταφορών· 3) "έργο": η πρόταση κατασκευής, προσαρμογής ή τροποποίησης ορισμένου τμήματος της υποδομής μεταφορών, η οποία στοχεύει στη βελτίωση της χωρητικότητας, της ασφάλειας και της αποτελεσματικότητας της εν λόγω υποδομής και της οποίας η εκτέλεση απαιτεί απόφαση έγκρισης· 4) "διασυνοριακό έργο": το έργο που καλύπτει ένα διασυνοριακό τμήμα μεταξύ δύο ή περισσοτέρων κρατών μελών· 5) "φορέας προώθησης έργου": ο αιτών έγκριση για υλοποίηση έργου ή η δημόσια αρχή που αναλαμβάνει την πρωτοβουλία για ένα έργο· 6) "εντεταλμένη αρχή": η αρχή η οποία αποτελεί το σημείο επαφής για τον φορέα προώθησης του έργου και η οποία διευκολύνει την αποτελεσματική και διαρθρωμένη διεκπεραίωση των διαδικασιών αδειοδότησης σύμφωνα με την παρούσα οδηγία· 7) "κοινή αρχή": αρχή ιδρυομένη με αμοιβαία συμφωνία δύο ή περισσοτέρων κρατών μελών για να διευκολύνει τις διαδικασίες αδειοδότησης διασυνοριακών έργων, συμπεριλαμβανομένων των κοινών αρχών που συστάθηκαν από εντεταλμένες αρχές, εξουσιοδοτημένες προς τούτο από τα κράτη μέλη. Άρθρο 3 Καθεστώς προτεραιότητας 1. Τα κράτη μέλη μεριμνούν ώστε άπασες οι αρχές, συμπεριλαμβανομένης της εντεταλμένης αρχής, που εμπλέκονται στη διαδικασία αδειοδότησης, εξαιρουμένων των δικαστηρίων, να δίνουν προτεραιότητα σε έργα που εμπίπτουν στο πεδίο εφαρμογής της παρούσας οδηγίας. 2. Όταν, βάσει του εθνικού δικαίου, υφίστανται ειδικές διαδικασίες αδειοδότησης για έργα προτεραιότητας, τα κράτη μέλη, με την επιφύλαξη των στόχων, των απαιτήσεων και των προθεσμιών της παρούσας οδηγίας, εξασφαλίζουν ότι τα έργα που εμπίπτουν στο πεδίο εφαρμογής της εν λόγω οδηγίας υλοποιούνται στο πλαίσιο των εν λόγω διαδικασιών. Αυτό δεν εμποδίζει τα κράτη μέλη να δοκιμάζουν ειδικές διαδικασίες αδειοδότησης για περιορισμένο αριθμό έργων, προκειμένου να αξιολογείται η δυνατότητα επέκτασής τους σε άλλα έργα, χωρίς να υποχρεούνται να εφαρμόζουν τις διαδικασίες αυτές σε έργα που εμπίπτουν στο πεδίο εφαρμογής της παρούσας οδηγίας. 3. Το παρόν άρθρο εφαρμόζεται με την επιφύλαξη τυχόν δημοσιονομικών αποφάσεων. Άρθρο 4 Εντεταλμένη αρχή 1. Έως τις 10 Αυγούστου 2023, κάθε κράτος μέλος ορίζει, στο κατάλληλο διοικητικό επίπεδο, τις εντεταλμένες αρχές. 2. Κράτος μέλος μπορεί, κατά περίπτωση, να ορίζει διαφορετικές αρχές ως εντεταλμένη αρχή ανάλογα με το έργο ή την κατηγορία έργων, τον τρόπο μεταφοράς ή τη γεωγραφική περιοχή. Στην περίπτωση αυτή, το κράτος μέλος διασφαλίζει ότι υπάρχει μόνο μία εντεταλμένη αρχή για κάθε συγκεκριμένο έργο και διαδικασία αδειοδότησης. 3. Τα κράτη μέλη παρέχουν στους υπεύθυνους προώθησης των έργων εύκολα διαθέσιμες πληροφορίες σχετικά με την ταυτότητα της εντεταλμένης αρχής για κάθε συγκεκριμένο έργο. 4. Τα κράτη μέλη μπορούν να εξουσιοδοτούν την εντεταλμένη αρχή να λαμβάνει την απόφαση έγκρισης. Όταν είναι εξουσιοδοτημένη να λαμβάνει την απόφαση έγκρισης κατά το πρώτο εδάφιο, η αρχή αυτή επαληθεύει ότι έχουν ληφθεί όλες οι αναγκαίες άδειες, αποφάσεις και γνώμες για τη λήψη της ανωτέρω αποφάσεως, και την κοινοποιεί στον φορέα προώθησης του έργου. 5. Σε περίπτωση που η εντεταλμένη αρχή δεν είναι εξουσιοδοτημένη να λάβει την απόφαση έγκρισης, τα κράτη μέλη διασφαλίζουν ότι ο φορέας προώθησης του έργου ενημερώνεται για την έκδοση της απόφασης έγκρισης. 6. Τα κράτη μέλη μπορούν να εξουσιοδοτούν την εντεταλμένη αρχή να καθορίζει ενδεικτικές προθεσμίες για τα διάφορα ενδιάμεσα στάδια της διαδικασίας αδειοδότησης, σύμφωνα με το άρθρο 5 παράγραφος 1, με την επιφύλαξη της τετραετούς προθεσμίας που αναφέρεται στην εν λόγω παράγραφο. 7. Η εντεταλμένη αρχή πρέπει: α) να αποτελεί το σημείο επαφής για την ενημέρωση του φορέα προώθησης του έργου και των λοιπών σχετικών εμπλεκόμενων αρχών στο πλαίσιο της διαδικασίας που οδηγεί στην απόφαση έγκρισης για συγκεκριμένο έργο· β) να παρέχει στον φορέα προώθησης του έργου, όπου απαιτείται από το εθνικό δίκαιο, το αναλυτικό σχεδιάγραμμα της αίτησης του άρθρου 6 παράγραφος 4, συμπεριλαμβανομένων πληροφοριών σχετικά με τις ενδεικτικές προθεσμίες που σχετίζονται με τις διαδικασίες αδειοδότησης, σύμφωνα με την τετραετή προθεσμία του άρθρου 5 παράγραφος 1· γ) να επιβλέπει το χρονοδιάγραμμα της διαδικασίας αδειοδότησης και, συγκεκριμένα, να καταγράφει κάθε παράταση της προθεσμίας του άρθρου 5 παράγραφος 4· δ) εφόσον ζητηθεί, να παρέχει καθοδήγηση στον φορέα προώθησης του έργου σχετικά με την υποβολή όλων των σχετικών πληροφοριών και εγγράφων, συμπεριλαμβανομένων όλων των αδειών, αποφάσεων και γνωμών που πρέπει να λαμβάνονται και να παρέχονται για την απόφαση έγκρισης. Η εντεταλμένη αρχή μπορεί επίσης να παρέχει καθοδήγηση στον φορέα προώθησης του έργου ως προς τα πρόσθετα πληροφοριακά στοιχεία ή/και έγγραφα που θα πρέπει να παραδοθούν σε περίπτωση απόρριψης μιας κοινοποίησης κατά το άρθρο 6 παράγραφος 1. 8. Η παράγραφος 7 δεν θίγει την αρμοδιότητα άλλων αρχών που εμπλέκονται στη διαδικασία αδειοδότησης και τη δυνατότητα του φορέα προώθησης του έργου να έλθει σε επαφή με τις επιμέρους αρχές για τις επιμέρους άδειες, αποφάσεις ή γνώμες που αποτελούν μέρος της απόφασης έγκρισης. Άρθρο 5 Διάρκεια της διαδικασίας αδειοδότησης 1. Τα κράτη μέλη προβλέπουν διαδικασία αδειοδότησης, συμπεριλαμβανομένων των προθεσμιών στο πλαίσιο της εν λόγω διαδικασίας, οι οποίες δεν υπερβαίνουν τα τέσσερα έτη από την αρχή της διαδικασίας αδειοδοτήσεως. Τα κράτη μέλη μπορούν να λαμβάνουν αναγκαία μέτρα προκειμένου να κατανέμουν τη διαθέσιμη περίοδο σε διαφορετικά στάδια σύμφωνα με το ενωσιακό και το εθνικό δίκαιο. 2. Η τετραετής περίοδος της παραγράφου 1 δεν θίγει τις υποχρεώσεις που απορρέουν από το διεθνές και το ενωσιακό δίκαιο και δεν περιλαμβάνει χρονικά διαστήματα που είναι απαραίτητα για την ανάληψη διοικητικών και δικαστικών διαδικασιών προσφυγής και την άσκηση ενδίκων μέσων ενώπιον δικαστηρίου, καθώς και κάθε περίοδο αναγκαία για την εφαρμογή συνακόλουθων αποφάσεων ή μέτρων. 3. Η τετραετία της παραγράφου 1 δεν θίγει το δικαίωμα κράτους μέλους να ορίσει ότι η διαδικασία αδειοδότησης ολοκληρώνεται μέσω εθνικής νομοθετικής πράξης, οπότε οι προπαρασκευαστικές εργασίες βάσει των οποίων εκδίδεται η εν λόγω πράξη μπορούν, κατά παρέκκλιση από την παράγραφο 1, να υπερβούν την τετραετία εφόσον η προετοιμασία προς έκδοση της πράξης τελείωσε εντός της εν λόγω τετραετούς περιόδου. Οι προπαρασκευαστικές εργασίες θεωρούνται λήξασες όταν κατατίθεται στο εθνικό κοινοβούλιο το νομοσχέδιο για τη συγκεκριμένη εθνική νομοθετική πράξη. 4. Τα κράτη μέλη διασφαλίζουν ότι, σε δεόντως αιτιολογημένες περιπτώσεις, μπορεί να χορηγηθεί παράταση της τετραετούς περιόδου που αναφέρεται στην παράγραφο 1. Η διάρκεια της παράτασης καθορίζεται σαφώς, αιτιολογείται δεόντως και ο σκοπός της περιορίζεται στην ολοκλήρωση της διαδικασίας αδειοδότησης και την έκδοση της απόφασης έγκρισης. Όταν χορηγηθεί τέτοια παράταση, ο φορέας προώθησης του έργου ενημερώνεται για τους λόγους χορήγησης αυτής. Νέα παράταση μπορεί να χορηγηθεί άπαξ, υπό τους ίδιους όρους. 5. Τα κράτη μέλη δεν φέρουν την ευθύνη παραβιάσεως της τετραετούς περιόδου της παραγράφου 1, όπως παρατάθηκε σύμφωνα με την παράγραφο 4, όταν η καθυστέρηση οφείλεται στον φορέα προώθησης του έργου. Άρθρο 6 Οργάνωση της διαδικασίας αδειοδότησης 1. Ο φορέας προώθησης του έργου κοινοποιεί το έργο στην εντεταλμένη αρχή ή, κατά περίπτωση, στην κοινή αρχή του άρθρου 7 παράγραφος 2. Η κοινοποίηση του έργου από τον φορέα προώθησης σηματοδοτεί την έναρξη της διαδικασίας αδειοδότησης. 2. Προκειμένου να διευκολυνθεί η αξιολόγηση της ωριμότητας του έργου, τα κράτη μέλη μπορούν να καθορίζουν το επίπεδο λεπτομέρειας των πληροφοριών και τα σχετικά έγγραφα που πρέπει να παρέχονται από τον φορέα προώθησης του έργου κατά την κοινοποίηση ενός έργου. Εάν το έργο δεν έχει ωριμάσει, η κοινοποίηση απορρίπτεται με δεόντως αιτιολογημένη απόφαση το αργότερο εντός τεσσάρων μηνών από τη λήψη της κοινοποίησης. 3. Τα κράτη μέλη λαμβάνουν τα αναγκαία μέτρα για να εξασφαλίζουν ότι οι φορείς προώθησης έργων λαμβάνουν γενικές πληροφορίες ως κατευθυντήριες γραμμές για την κοινοποίηση, προσαρμοσμένες καταλλήλως στον τρόπο μεταφοράς, που περιλαμβάνουν πληροφορίες σχετικά με τις άδειες, αποφάσεις και γνώμες που ενδέχεται να απαιτούνται για την υλοποίηση ενός έργου. Για κάθε άδεια, απόφαση ή γνώμη, οι εν λόγω πληροφορίες περιλαμβάνουν τα εξής: α) γενικές πληροφορίες σχετικά με το καθ’ ύλην πεδίο εφαρμογής και το επίπεδο λεπτομέρειας των πληροφοριών που πρέπει να υποβάλει ο φορέας προώθησης του έργου· β) τις ισχύουσες προθεσμίες ή, εάν δεν υπάρχουν τέτοιες προθεσμίες, τις ενδεικτικές προθεσμίες· και γ) τα στοιχεία επικοινωνίας των αρχών και των ενδιαφερόμενων μερών που συμμετέχουν κατά κανόνα σε διαβουλεύσεις οι οποίες συνδέονται με τις διάφορες άδειες, αποφάσεις και γνώμες. Οι πληροφορίες αυτές πρέπει να είναι εύκολα προσβάσιμες από όλους τους σχετικούς φορείς προώθησης έργων, ιδίως μέσω ηλεκτρονικών ή υλικών πυλών πληροφόρησης. 4. Προκειμένου να διευκολυνθεί η επιτυχής κοινοποίηση, τα κράτη μέλη μπορούν να απαιτούν ότι η εντεταλμένη αρχή, κατόπιν αιτήματος του φορέα προώθησης του έργου, καταρτίζει αναλυτικό σχεδιάγραμμα της αίτησης, το οποίο περιλαμβάνει τις ακόλουθες εξατομικευμένες πληροφορίες για το έργο: α) τα στάδια της διαδικασίας και τις ισχύουσες προθεσμίες τους, ή, εάν δεν υπάρχουν, ενδεικτικές προθεσμίες· β) το καθ’ ύλην πεδίο εφαρμογής και το επίπεδο λεπτομέρειας των πληροφοριών που πρέπει να υποβάλει ο φορέας προώθησης του έργου· γ) κατάλογο των αδειών, αποφάσεων και γνωμών που πρέπει να λάβει ο φορέας προώθησης του έργου κατά τη διάρκεια της διαδικασίας αδειοδότησης, σύμφωνα με το δίκαιο της Ένωσης και το εθνικό δίκαιο· δ) τα στοιχεία επικοινωνίας των αρχών και των ενδιαφερόμενων μερών που θα συμμετέχουν σε σχέση με τις αντίστοιχες υποχρεώσεις, μεταξύ άλλων και κατά τη διάρκεια της επίσημης φάσης δημόσιας διαβούλευσης. 5. Το αναλυτικό σχεδιάγραμμα της αίτησης παραμένει σε ισχύ κατά τη διάρκεια της διαδικασίας αδειοδότησης. Κάθε τροποποίηση του σχεδιαγράμματος αιτιολογείται δεόντως. 6. Η εντεταλμένη αρχή δύναται, κατόπιν σχετικού αιτήματος, να παρέχει πληροφορίες στον φορέα προώθησης του έργου για τη συμπλήρωση των στοιχείων της παραγράφου 4. 7. Όταν ο φορέας προώθησης του έργου έχει υποβάλει τον πλήρη φάκελο της αίτησης για την ανάληψη του έργου, η απόφαση έγκρισης εκδίδεται εντός της προθεσμίας του άρθρου 5 παράγραφος 1. 8. Οι αρχές που εμπλέκονται στη διαδικασία αδειοδότησης κοινοποιούν στην εντεταλμένη αρχή την έκδοση των απαιτούμενων αδειών, αποφάσεων, γνωμών ή αποφάσεων έγκρισης. Άρθρο 7 Συντονισμός της διασυνοριακής διαδικασίας αδειοδότησης 1. Για έργα που αφορούν δύο ή περισσότερα κράτη μέλη, τα κράτη μέλη διασφαλίζουν ότι οι εντεταλμένες αρχές τους συνεργάζονται με σκοπό να συντονίσουν τα χρονοδιαγράμματά τους και να συμφωνήσουν κοινό πρόγραμμα της διαδικασίας αδειοδότησης. 2. Για τα διασυνοριακά έργα μπορεί να συσταθεί κοινή αρχή. 3. Τα κράτη μέλη διασφαλίζουν ότι οι Ευρωπαίοι Συντονιστές που ορίζονται σύμφωνα με το άρθρο 45 του κανονισμού (ΕΕ) αριθ. 1315/2013 λαμβάνουν πληροφορίες σχετικά με τις διαδικασίες αδειοδότησης και ότι οι Ευρωπαίοι Συντονιστές μπορούν να διευκολύνουν τις επαφές μεταξύ των εντεταλμένων αρχών στο πλαίσιο των διαδικασιών αδειοδότησης για έργα που αφορούν δύο ή περισσότερα κράτη μέλη. 4. Εάν δεν τηρηθεί η προθεσμία του άρθρου 5 παράγραφος 1, και κατόπιν αιτήματος, τα κράτη μέλη παρέχουν πληροφορίες στους οικείους Ευρωπαίους Συντονιστές σχετικά με τα μέτρα που έχουν ληφθεί ή πρόκειται να ληφθούν προκειμένου να επιτραπεί η ολοκλήρωση της διαδικασίας αδειοδότησης με τη μικρότερη δυνατή καθυστέρηση. Άρθρο 8 Δημόσιες συμβάσεις σε διασυνοριακά έργα 1. Όταν οι διαδικασίες σύναψης δημόσιων συμβάσεων διενεργούνται από κοινό φορέα σε διασυνοριακό έργο, τα κράτη μέλη λαμβάνουν τα αναγκαία μέτρα για να διασφαλίσουν ότι ο κοινός φορέας εφαρμόζει το εθνικό δίκαιο ενός κράτους μέλους και, κατά παρέκκλιση από τις οδηγίες 2014/24/ΕΕ και 2014/25/ΕΕ, το εν λόγω δίκαιο προσδιορίζεται σύμφωνα με το άρθρο 39 παράγραφος 5 στοιχείο α) της οδηγίας 2014/24/ΕΕ ή με το άρθρο 57 παράγραφος 5 στοιχείο α) της οδηγίας 2014/25/ΕΕ ή, κατά περίπτωση, εκτός εάν προβλέπεται διαφορετικά από συμφωνία που έχει συναφθεί μεταξύ των συμμετεχόντων κρατών μελών. Η συμφωνία αυτή προβλέπει πάντοτε την εφαρμογή της εθνικής νομοθεσίας ενός κράτους μέλους στις διαδικασίες σύναψης συμβάσεων που διενεργούνται από κοινό φορέα. 2. Για τις δημόσιες συμβάσεις που συνάπτονται από θυγατρική κοινού φορέα, τα οικεία κράτη μέλη διασφαλίζουνότι η θυγατρική εφαρμόζει το εθνικό δίκαιο ενός κράτους μέλους. Στο πλαίσιο αυτό, τα οικεία κράτη μέλη μπορούν να αποφασίσουν ότι η θυγατρική πρέπει να εφαρμόζει το εθνικό δίκαιο που ισχύει για τον κοινό φορέα. Άρθρο 9 Μεταβατικές διατάξεις 1. Η παρούσα οδηγία δεν εφαρμόζεται σε έργα για τα οποία οι διαδικασίες αδειοδότησης άρχισαν πριν από τις 10 Αυγούστου 2023. 2. Το άρθρο 8 εφαρμόζεται μόνον σε συμβάσεις για τις οποίες η προκήρυξη διαγωνισμού απεστάλη ή, αν δεν προβλέπεται προκήρυξη διαγωνισμού, για τις οποίες η αναθέτουσα αρχή ή ο αναθέτων φορέας κίνησε τη διαδικασία σύναψης της σύμβασης μετά από τις 10 Αυγούστου 2023. 3. Το άρθρο 8 δεν εφαρμόζεται σε κοινό φορέα που έχει συσταθεί πριν από τις 9 Αυγούστου 2021, εάν οι διαδικασίες σύναψης συμβάσεων του εν λόγω φορέα συνεχίζουν υποκείμενες στην εφαρμοστέα επί των συμβάσεών του νομοθεσία κατά την ημερομηνία αυτή. Άρθρο 10 Υποβολή εκθέσεων 1. Για πρώτη φορά έως τις 10 Φεβρουαρίου 2027 και, εν συνεχεία, σε τακτά χρονικά διαστήματα, η Επιτροπή υποβάλλει έκθεση στο Ευρωπαϊκό Κοινοβούλιο και στο Συμβούλιο σχετικά με την εφαρμογή της παρούσας οδηγίας τα αποτελέσματά της. 2. Η έκθεση βασίζεται στις πληροφορίες που πρέπει να παρέχονται από τα κράτη μέλη ανά διετία και για πρώτη φορά έως τις 10 Αυγούστου 2026 όσον αφορά τον αριθμό των διαδικασιών αδειοδότησης που εμπίπτουν στο πεδίο εφαρμογής της παρούσας οδηγίας, τη μέση διάρκεια της διαδικασίας αδειοδότησης, τον αριθμό των διαδικασιών αδειοδότησης που υπερβαίνουν την προθεσμία και τη σύσταση οποιασδήποτε κοινής αρχής κατά την περίοδο αναφοράς. Άρθρο 11 Μεταφορά στην εθνική νομοθεσία 1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία έως τις 10 Αυγούστου 2023. Ενημερώνουν αμέσως την Επιτροπή σχετικά. Όταν τα κράτη μέλη θεσπίζουν τα εν λόγω μέτρα, αυτά περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής αυτής καθορίζεται από τα κράτη μέλη. 2. Τα κράτη μέλη ανακοινώνουν στην Επιτροπή το κείμενο των ουσιωδών μέτρων εθνικού δικαίου τα οποία θεσπίζουν στον τομέα που διέπει η παρούσα οδηγία. Άρθρο 12 Έναρξη ισχύος Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Η παρούσα οδηγία απευθύνεται στα κράτη μέλη. Στρασβούργο, 7 Ιουλίου 2021. Για το Ευρωπαϊκό Κοινοβούλιο Ο Πρόεδρος D.M. SASSOLI Για το Συμβούλιο Ο Πρόεδρος A. LOGAR